钦定古今图书集成/明伦汇编/官常典/第307卷 > 上古
## 钦定古今图书集成/明伦汇编/官常典/第307卷 > 上古

### 伏羲氏命栗陆主养草木后土掌察田制

按古《三坟》，天皇伏牺氏策辞：甲寅易二月，天王升传
教台，栗陆氏居北。皇曰：“栗陆子居我水龙之位，主养
草木，开道泉源，无或失时，子其勿怠。”陆曰：“竭力于民，
君其念哉。”后土居中央，皇曰：“后土中正，尔识山川草
木虫鱼鸟兽，尔掌尔察，无乱田制，以作田讼，尔惟念
哉。”

### 黄帝有熊氏设禀者土师之职

按《史记五帝本纪》。不载。按《外纪》。“黄帝得六相。而天
地治。神明至。太常察乎地利。故为禀者奢。龙辨乎东
方。故为土师。”

### 少昊金天氏设祝鸠氏为司徒九扈为九农正

按《左传昭公十七年》：“秋，郯子来朝，公与之宴。昭子问
焉，曰：‘少皞氏鸟名官，何故也’？郯子曰：‘吾祖也，我知之。
昔者黄帝氏以云纪，故为云师而云名；炎帝氏以火
纪，故为火师而火名；共工氏以水纪，故为水师而水
名；太皞氏以龙纪，故为龙师而龙名。我高祖少皞挚
之立也，凤鸟适至，故纪于鸟，为鸟师而鸟名。凤鸟氏’”，
历正也；元鸟氏，司分者也；伯赵氏，司至者也；青鸟氏，
司启者也；丹鸟氏，司闭者也；祝鸠氏，司徒也；鴡鸠氏，
司马也；鸤鸠氏，司空也；爽鸠氏，司寇也；鹘鸠氏，司事
也；五鸠，鸠民者也。《五雉》为五工正，利器用，正度量，夷
民者也；九扈为九农正，扈民无淫者也。

〈注〉祝鸠，鹪鸠也。鹪鸠孝，故为司徒，主教民。“扈有九种也，春扈鳻鶞，夏扈窃元，秋扈窃蓝，冬扈窃黄，棘扈窃丹，行扈唶唶，霄扈啧啧，桑扈窃脂，老扈鷃鷃。”以九扈为九农之号，各随其宜以教民事。

按蔡邕《独断》：“先农者，盖神农之神。神农作耒耜，教民
耕农。至少昊之世，置九农之官：春扈氏农正趣民耕
种；夏扈氏农正趣民耘除；秋扈氏农正趣民收敛；冬
扈氏农正趣民盖藏；棘扈氏农正常谓茅氏，一曰掌
人百果。行扈氏农正昼为民驱鸟，宵扈氏农正夜为
民驱兽；桑扈氏农正趣民养蚕，老扈氏农正趣民收”
麦。